Na temelju članka 107. stavka 9. Zakona o odgoju i obrazovanju u osnovnoj i srednjoj školi ("Narodne novine“, br. 87/08., 86/09., 92/10., 105/10., 90/11., 5/12., 16/12., 86/12., 94/13., 152/14., 7/17. ,68/18. , 98/19., 64/20), i članka 24. Statuta Umjetničke škole Franje Lučića, Školski odbor Umjetničke škole Franje Lučića, uz prethodnu suglasnost nadležnog upravnog tijela županije, na sjednici održanoj 10.prosinca 2020. godine donio je

 **P R A V I L N I K**

 **O NAČINU I POSTUPKU ZAPOŠLJAVANJA**

1. **OPĆE ODREDBE**

*Predmet pravilnika*

Članak 1.

 Ovim se Pravilnikom o načinu i postupku zapošljavanja (u daljnjem tekstu: Pravilnik) u Umjetničkoj školi Franje Lučića (u daljnjem tekstu: Škola) uređuje način i postupak provedbe natječaja u Školi kojim se svim kandidatima za zapošljavanje osigurava jednaka dostupnost javne službe pod jednakim uvjetima, sadržaj natječaja, način na koji se obavlja vrednovanje odnosno procjenjuju rezultati vrednovanja, vrši rangiranje i odabir kandidata prijavljenih na natječaj odnosno kandidata koje je Školi uputilo nadležno upravno tijelo županije, imenovanje povjerenstva za vrednovanje kandidata i djelokrug rada povjerenstva te postupak odabira kandidata nakon provedenog postupka vrednovanja.

Članak 2.

Odredbe ovog Pravilnika ne primjenjuju se na imenovanje ravnatelja Škole.

*Rodna jednakost*

Članak 3.

 Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muške i na ženske osobe.

1. **POSTUPAK PROVEDBE NATJEČAJA**

 **I VREDNOVANJA KANDIDATA**

*Zasnivanje radnog odnosa u Školi*

Članak 4.

 Radni odnos u Školi zasniva se ugovorom o radu na temelju natječaja koji raspisuje ravnatelj Škole uz uvjete i na način propisan Zakonom o odgoju i obrazovanju u osnovnoj i srednjoj školi (u daljnjem tekstu: Zakon), drugim zakonima i propisima.

 Iznimno od stavka 1. ovog članka, radni odnos može se zasnovati ugovorom o radu i bez natječaja u skladu sa Zakonom odnosno Kolektivnim ugovorom za zaposlenike u srednjoškolskim ustanovama.

*Objava i sadržaj javnog natječaja*

Članak 5.

 Natječaj se objavljuje na mrežnoj stranici i oglasnoj ploči Hrvatskog zavoda za zapošljavanje i mrežnoj stranici i oglasnoj ploči Škole.

 Rok za primanje prijava kandidata na natječaj je osam dana od dana objave natječaja na mrežnoj stranici i oglasnoj ploči Hrvatskog zavoda za zapošljavanje i mrežnoj stranici i oglasnoj ploči Škole.

 Natječaj treba sadržavati:

 - naziv i sjedište Škole,

 - mjesto rada i naziv radnog mjesta/radnih mjesta za koje se raspisuje natječaj s naznakom
 broja izvršitelja,

 - tjedno radno vrijeme i vrijeme na koje se sklapa ugovor o radu,

 - opće i posebne uvjete za radno mjesto za koje se raspisuje natječaj,

 - naznaku priloga/dokumentacije kojom se dokazuje ispunjenost uvjeta za

 radno mjesto za koje je raspisan natječaj,

 - obvezu provođenja postupka vrednovanja kandidata,

 - naznaku zapreka za zasnivanje radnog odnosa u Školi iz članka 106. Zakona

 i naznaku dokaza koji se prilaže,

 - napomenu da je kandidat koji se poziva na pravo prednosti pri zapošljavanju

 na temelju posebnog zakona obvezan uz prijavu priložiti svu propisanu dokumentaciju prema posebnom zakonu,

 - naznaku poveznice na internetskoj stranici Ministarstva hrvatskih branitelja na kojoj su navedeni dokazi potrebni za ostvarivanje prava prednosti pri zapošljavanju na temelju Zakona o hrvatskim braniteljima iz Domovinskog rata i njihovih obitelji,

 - naznaku da će se kandidatom prijavljenim na natječaj smatrati samo osoba

 koja podnese pravodobnu i potpunu prijavu te ispunjava formalne uvjete

 iz natječaja,

 - naznaku probnog rada ako se ugovora, osim za kandidate s kojima se u skladu s propisima
 ne može ugovoriti probni rad

 - rok za podnošenje prijava,

 - naznaku da se na natječaj mogu javiti osobe oba spola,

 - naznaku da je prijavu potrebno vlastoručno potpisati,

 -naznaku mrežne stranice Škole na kojoj će se objaviti područje povjere, pravni i drugi izvori za pripremu kandidata za vrednovanje, vrijeme i mjesto održavanja vrednovanja te rok za objavu vremena i mjesta održavanja vrednovanja,

 - naznaku o načinu dostavljanja prijave i adresu Škole na koju se podnose prijave s potrebnom dokumentacijom,

 - naznaku da se isprave prilažu u neovjerenoj preslici i

 - naznaku u kojem se roku i na koji način obavještavaju kandidati o rezultatima natječaja.

Članak 6.

 Područja provjere, pravne i druge izvore za pripremu kandidata za vrednovanje priprema Povjerenstvo za vrednovanje kandidata.

 Povjerenstvo utvrđuje vrijeme trajanja vrednovanja, vrijeme i mjesto održavanja vrednovanja te stavlja na mrežnu stranicu Škole obavijest i upute kandidatima o područjima provjere, o vremenu i mjestu održavanja vrednovanja.

 Rok za objavu vremena i mjesta održavanja vrednovanja je najmanje pet dana prije dana određenog za provođenje vrednovanja.

 Kandidat isprave prilaže u neovjerenoj preslici, a prije izbora kandidat će predočiti izvornik.

 Osoba koja nije podnijela pravodobnu ili potpunu prijavu ili ne ispunjava formalne uvjete iz natječaja, ne smatra se kandidatom u postupku natječaja. Škola ne obavještava ovu osobu o razlozima zašto se ne smatra kandidatom natječaja.

*Povjerenstvo za vrednovanje kandidata*

Članak 7.

 Povjerenstvo za vrednovanje kandidata prijavljenih na natječaj i kandidata koje je u Školu uputilo nadležno upravno tijelo županije (u daljnjem tekstu: Povjerenstvo) sastoji se od tri člana.

 Članove Povjerenstva imenuje ravnatelj Škole iz reda radnika koji imaju potrebno obrazovanje i stručno znanje vezano za utvrđivanje znanja, sposobnosti i vještina kandidata u postupku natječaja.

Iznimno član Povjerenstva može biti i osoba koja nije radnik Škole, ukoliko nema radnika u Školi koji imaju istu ili sličnu struku koja se traži natječajem.

 Član Povjerenstva ne može biti osoba koja je s kandidatom u srodstvu.

Povjerenstvo radi na sjednicama, a o radu Povjerenstva vodi se zapisnik koji vodi član Povjerenstva.

 Povjerenstvo obavlja sljedeće poslove:

 - utvrđuje koje su prijave na natječaj pravodobne i potpune,

 - utvrđuje listu kandidata prijavljenih na natječaj odnosno kandidata koje je u Školu uputilo nadležno upravno tijelo županije koji ispunjavaju formalne uvjete iz natječaja za pravodobne i potpune prijave i kandidate s te liste upućuje na postupak vrednovanja,

 - utvrđuje sadržaj vrednovanja i područja provjere,

 - objavljuje na mrežnoj stranici Škole područja provjere za pripremu kandidata za vrednovanje i mjesto održavanja vrednovanja,

 - provodi vrednovanje kandidata,

* objavljuje na mrežnoj stranici Škole rezultate vrednovanja kandidata sukladno propisima o zaštiti osobnih podataka
* utvrđuje rang –listu kandidata na temelju rezultata vrednovanja

*Vrednovanje kandidata*

Članak 8.

Vrednovanju mogu pristupiti kandidati s liste kandidata iz članka 7. stavka 6. podstavka 2. ovog Pravilnika.

Kandidat koji nije pristupio vrednovanju ne smatra se kandidatom.

Ovisno o specifičnosti svakog radnog mjesta Škole, Povjerenstvo će donijeti Odluku o elementima vrednovanja kandidata za svaki pojedini natječaj.

 Elementi vrednovanja kandidata mogu biti:

* Provjera znanja testiranjem (pismeno i/ili usmeno)
* Praktična provjera sposobnosti i vještina
* Razgovor s kandidatima (intervju)

Članak 9.

 Elementi vrednovanja boduju se sukladno Odluci Povjerenstva iz članka 8. ovog Pravilnika, pri čemu kandidati moraju ostvariti najmanje 50% od ukupnog broja propisanih bodova kako bi zadovoljili postupak vrednovanja.

Povjerenstvo je dužno prije početka vrednovanja obavijestiti kandidate o načinu bodovanja.

Članak 10.

 Škola je obvezna kandidatu koji je osoba s invaliditetom prilikom provedbe vrednovanja osigurati odgovarajuću razumnu prilagodbu.

*Rang-lista i izvješće o provedenom postupku*

Članak 11.

Nakon provedenog vrednovanja, Povjerenstvo utvrđuje rang-listu kandidata prema ukupnom broju ostvarenih bodova u provedenom postupku vrednovanja.

Povjerenstvo sastavlja izvješće o provedenom postupku vrednovanja, koje potpisuje svaki član.

Uz izvješće se prilaže rang-lista kandidata.

 *Odabir kandidata*

Članak 12.

Ravnatelj Škole će, između petero kandidata koji su postigli najveći broj bodova u postupku vrednovanja, predložiti kandidata Školskom odboru za davanje suglasnosti za sklapanje ugovora o radu za radno mjesto iz natječaja.

Ako je na natječaj prijavljeno manje od pet kandidata, a svi su kandidati zadovoljili postupak vrednovanja, ravnatelj će između prijavljenih kandidata predložiti kandidata Školskom odboru za davanje suglasnosti iz stavka 1. ovog članka.

*Poništenje natječaja i odluka o nezasnivanju radnog odnosa*

Članak 13.

Natječaj se poništava ako je objavljen suprotno važećim propisima ili zbog drugih opravdanih razloga. Odluku o poništenju natječaja donosi ravnatelj. Poništenje natječaja objavljuje se na mrežnim stranicama i oglasnim pločama Hrvatskog zavoda za zapošljavanje te mrežnoj stranici i oglasnoj pločiŠkole.
Ako prema natječaju nitko ne bude izabran, odnosno ne bude sklopljen ugovor o radu, ravnatelj donosi odluku o nezasnivanju radnog odnosa.
U slučaju iz stavaka 1. i 2. ovoga članka natječaj će se ponoviti, a do zasnivanja radnog odnosa na temelju ponovljenoga natječaja ili na drugi propisani način, radni odnos će se zasnovati u skladu s člankom 4. stavkom 2. ovoga Pravilnika.

*Uvid u natječajnu dokumentaciju te rezultate vrednovanja*

Članak 14.

Kandidati imaju pravo uvida u natječajnu dokumentaciju i rezultate vrednovanja izabranog kandidata s kojim je sklopljen ugovor o radu, u skladu s propisima koji reguliraju područje zaštite osobnih podataka.
Uvid u cjelokupnu natječajnu dokumentaciju i rezultate vrednovanja imaju nadležna upravna i nadzorna tijela te sud.

*Prijelazne i završne odredbe*

Članak 15.

Odredbe Pravilnika kojeg donosi ministar na temelju članaka 107. stavka 8. Zakona, a koje bi se odnosile na neko od područja propisanih ovim Pravilnikom neposredno će se primijeniti, do usklađenja ovoga Pravilnika.

Članak 16.

 Ovaj Pravilnik stupa na snagu osmog dana od dana objave na oglasnoj ploči Škole.

 Pravilnik Umjetničke škole Franje Lučića utvrđen je na sjednici Školskog odbora 10.prosinca 2020.g.

KLASA: 003-05/20-01/01

URBROJ: 238-49-31-20-01

Velika Gorica, 10.prosinca 2020.g.

 Predsjednik Školskog odbora:

 Tomislav Špoljar, prof.

Utvrđuje se da je nadležno upravno tijelo županije na ovaj Pravilnik dalo prethodnu Suglasnost 18.prosinca 2020.g.

Pravilnik je donesen dana 10.prosinca 2020. godine, objavljen na oglasnoj ploči Škole i mrežnoj stranici Škole dana 10.prosinca 2020. godine, a stupio na snagu 18.prosinca 2020.g.

 RAVNATELJ:

 Borut Vidošević, prof.